PATVIRTINTA

Lietuvos šaulių sąjungos suvažiavimo

2021 m. spalio 2 d. įsakymu Nr. 1

LIETUVOS ŠAULIŲ SĄJUNGOS VEIKLOS STRATEGIJA

(STRATEGINIS VEIKLOS PLANAS)

2021–2024 M.

*Šaulys – Tautos karys!*

**I SKYRIUS**

**BENDROSIOS NUOSTATOS**

1. **Lietuvos šaulių sąjunga** (toliau LŠS) – savanoriška sukarinta pilietinės savigynos asociacija, tęsianti vieno iš LŠS įkūrėjo ir organizacijos pirmojo vado bei ideologo Vlado Putvinskio–Pūtvio suformuotą doktriną, ginanti Lietuvos nepriklausomybę, kovojant už laisvę bei ugdant pilietiškumą. 1919 m. patriotiškai nusiteikusių žmonių iniciatyva įkurta organizacija iki šiol išlaiko to meto Lietuvos intelektualių, garsių visuomenės veikėjų, sudariusių LŠS branduolį, priesakų giją – valstybės ir tautos idealų puoselėjimą bei tvirtą pasiryžimą aktyviai ginti savo kraštą.
2. LŠS visapusiškai prisideda prie šalies gynybinio potencialo stiprinimo, pilietiškumo ugdymo bei pilietinės visuomenės puoselėjimo Lietuvoje.
3. LŠS veikia kaip savanoriška sukarinta savigynos asociacija, kuri išsiskiria aukštu vidinės disciplinos lygiu bei motyvacija, visuomenės švietimu kryptingai mokant ir ruošiant skirtingo amžiaus ir įvairių socialinių grupių Šaulių sąjungos narius valstybės savigynai bei Lietuvos kariuomenės ir statutinių (sukarintų) struktūrų rėmimui, vykdant Lietuvos Respublikos suvereniteto, teritorinio neliečiamumo ir vientisumo, politinės nepriklausomybės apsaugą.
4. LŠS strateginio veiklos plano paskirtis – atsižvelgiant į artimiausių trejų metų sąlygas ir poreikius nacionalinio saugumo srityje, nustatyti strateginius LŠS tikslus 2021–2024 metams, numatyti gaires LŠS materialinių ir žmogiškųjų išteklių efektyviam panaudojimui bei Sąjungos veiklai tobulinti ir plėtoti 2021–2024 m. laikotarpiu, atsižvelgiant į vykstančius pokyčius, esamus nacionalinio saugumo, krašto apsaugos bei gynybos, visuomenės ir valstybės poreikius.
5. **Svarbiausi teisės aktai**, kuriais grindžiamas šis strateginis veiklos planas bei LŠS veikla, yra Lietuvos Respublikos Konstitucija, Lietuvos Respublikos nacionalinio saugumo pagrindų įstatymas, Lietuvos Respublikos Lietuvos šaulių sąjungos įstatymas, Lietuvos šaulių sąjungos statutas, Etikos kodeksas, Nacionalinė saugumo strategija, Karinė strategija, LR piliečių rengimo valstybės gynybai strategija, Ginklų ir šaudmenų kontrolės įstatymas, Civilinės saugos įstatymas, Karo ir nepaprastosios padėties įstatymai, Valstybės ir tarnybos paslapčių įstatymas, Asmens duomenų teisinės apsaugos įstatymas, Ginkluotos gynybos ir pasipriešinimo agresijai įstatymas, Lietuvos Respublikos asociacijų įstatymas. LŠS aktualios šiuose minėtuose teisės aktuose įtvirtintos šios svarbiausios normos:
	1. Lietuvos Respublikos Konstitucijos 139 straipsnio pirmojoje dalyje įtvirtinta konstitucinė Lietuvos Respublikos piliečių teisė ir pareiga ginti Tėvynę nuo užsienio ginkluoto užpuolimo. Tarnyba LŠS – vienas iš būdų įgyvendinti šią konstitucinę teisę bei pareigą. LŠS sudaro galimybes kiekvienam piliečiui, priklausomai nuo individualių savybių, prisidėti prie Lietuvos gynybinio potencialo stiprinimo. Atsižvelgiant į įvairiapusį LŠS vykdomos veiklos pobūdį, tokiu būdu šalies gynybinis potencialas stiprinamas siekiant atremti ir konvencines, ir nekonvencines grėsmes.
	2. Nacionalinio saugumo pagrindų įstatyme nurodyti nacionalinio saugumo bei gynybos prioritetai. Remdamasi Lietuvos nacionalinio saugumo pagrindų įstatymu, LŠS saugo, gina bei puoselėja išvardytus nacionalinio saugumo bei gynybos objektus: žmogaus ir piliečio teises, laisves bei asmens saugumą, tautos puoselėjamas vertybes, jos teises ir laisvos raidos sąlygas, valstybės nepriklausomybę, konstitucinę santvarką, valstybės teritorijos vientisumą, aplinkos ir kultūros paveldą, visuomenės sveikatą. LŠS veikla grindžiama minėtame įstatyme numatytais piliečių nacionalinio saugumo užtikrinimo būdais: saugant tautines vertybes ir ugdant pasiryžimą ginti Lietuvos valstybę, rengiantis visuotiniam pilietiniam pasipriešinimui, plėtojant visuomenės institutus, piliečių susivienijimų ir draugijų veiklą.
	3. LR LŠS įstatyme numatyti tikslai, uždaviniai, veiklos gairės. Pažymėtina, kad LŠS veikla reglamentuojama įstatymu. Tokiu būdu įtvirtinama LŠS svarba valstybės mastu. Įstatyme numatytas LŠS veiklos tikslas – stiprinti LR nacionalinį saugumą telkiant Lietuvos Respublikos piliečius aktyviai prisidėti prie valstybės gynybinės galios didinimo, viešojo saugumo užtikrinimo, visuomenės pilietinio, patriotinio, tautinio ugdymo, taip pat ugdyti savimi pasitikinčius, kūrybingus, motyvuotus, drausmingus LR piliečius, pasirengusius ginti Tėvynę ir padėti nelaimės atveju kitiems. Išskiriamos svarbiausios veiklos sritys: nacionalinio saugumo stiprinimas, pilietinis, patriotinis ugdymas, kultūrinė veikla. LŠS tikslai bei uždaviniai įvardyti įstatyme – esminės gairės rengiant LŠS strateginį veiklos planą.
6. **Vizija.** LŠS – moderni, savanoriška, sukarinta organizacija, padedanti užtikrinti Lietuvos nacionalinį saugumą.
7. **Misija.** Sutelkti ir įgalinti aktyviąją visuomenės dalį savanoriškai prisidėti prie Lietuvos nacionalinio saugumo stiprinimo tikslu atgrasyti galimą agresorių (siekti, kad Lietuva taptų nepatrauklia šalimi galimai agresijai).
8. Įgyvendinant misiją, vadovaujamasi LŠS istorine patirtimi ir kertinėmis vertybėmis, kurias 1927 metais suformulavo vienas iš LŠS įkūrėjų Vladas Putvinskis:

1. GINK LIETUVOS NEPRIKLAUSOMYBĘ IR LIETUVIŠKĄJĄ ŽEMĘ.

2. ŠVIESKIS IR ŠVIESK.

3. STIPRINK VALIĄ IR KŪNĄ.

4. BŪK DRAUSMINGAS IR MANDAGUS.

5. GERBK GINKLĄ.

6. BŪK TIESUS IR TEISINGAS.

7. TESĖK ŽODĮ.

8. BŪK BUDRUS.

9. SAUGOK VALSTYBĖS TURTĄ.

10. BRANGINK ŠAULIO VARDĄ IR LIETUVOS GARBĘ.

**II SKYRIUS**

**APLINKOS VEIKSNIŲ ANALIZĖ**

1. Vertinant aplinkos veiksnius bei įtaką LŠS strateginėms veiklos kryptims yra identifikuojami du pagrindiniai faktoriai, kurie turės lemiamos įtakos LŠS vykdomai veiklai bei siekiams tobulinti ir plėsti organizacijos pajėgumus:
	1. Geopolitinės ir regioninės saugumo grėsmės Lietuvos nacionaliniam saugumui (Rizikos veiksniai ir pavojai Lietuvos saugumui yra apibrėžiami Seimo nutarimu tvirtinamoje Nacionalinio saugumo strategijoje):
		1. Didžiausios egzistencinės grėsmės, kurios kyla Lietuvai, yra konvencinės karinės grėsmės. Jas generuoja pagrindinai Rusijos Federacijos (sąveikoje su Baltarusija) pasirengimas ir valia naudoti karinę jėgą siekiant savo agresyvių tikslų, jos karinių pajėgumų telkimas ir plėtra Lietuvos Respublikos kaimynystėje, taip pat skaidrumo stokojanti ir galią demonstruojanti karinė veikla ties Lietuvos Respublikos ir kitų NATO valstybių narių sienomis. Rusija nuosekliai stiprina konvencinius ir branduolinius pajėgumus, vysto naują ginkluotę, vykdo didelio masto mokymus. Rusijos karinis potencialas ir greitas, centralizuotas Kremliaus sprendimų priėmimo procesas sukuria didelį pranašumą prieš Lietuvą ir kitas kaimynines valstybes[[1]](#footnote-1). Prie karinių grėsmių prisideda ir užmaskuotos karinės bei žvalgybos priemonės, kurias pasitelkia nedraugiškos užsienio valstybės ir kurios gali būti panaudotos siekiant daryti neigiamą įtaką Lietuvos Respublikos politinei sistemai, kariniams pajėgumams, teisėsaugai, socialiniam ir ekonominiam stabilumui, apsunkinti nacionalinių ir NATO sprendimų priėmimo procesą, išbandyti NATO ir ES vienybę, neteisėtai gauti valstybės ir tarnybos paslaptį sudarančios informacijos.
		2. Planuojant LŠS veiklą reikalinga atsižvelgti ir į galimą nestabilumą Baltijos jūros regione ir pasaulyje. Konfliktai, kylantys už NATO ir ES ribų esančiose valstybėse, kurių politinė valdžia ir institucijos yra neatsparios išorės spaudimui ir nepajėgios užtikrinti veiksmingos teritorijos kontrolės ir gyventojų saugumo, spręsti ekonominių, socialinių ir klimato kaitos keliamų problemų. Šie konfliktai, sukeldami didelio masto migraciją, humanitarines krizes, skatindami terorizmą, organizuotą nusikalstamumą, trikdydami strategiškai svarbių išteklių tiekimą, gali turėti neigiamų padarinių ir regiono valstybėms, ir platesnei tarptautinei bendruomenei[[2]](#footnote-2).
		3. Tokios grėsmės kaip terorizmas, ekstremizmas, radikalėjimas – religinio ir politinio ekstremizmo ideologijoms pritariančių asmenų ketinimai ir pajėgumai vykdyti teroristinius nusikaltimus Lietuvos Respublikoje, užsienio valstybėse veikiančių teroristinių organizacijų ir su jomis susijusių asmenų teroristinė veikla, terorizmo grėsmės sklaida iš konfliktų regionų ir verčia ruoštis galimiems veiksmams.
		4. Pastaruoju metu Rusija aktyviai skleidžia propagandą bei dezinformaciją siekdama turėti įtakos Lietuvos gyventojų pasitikėjimui valstybinėmis ir tarptautinėmis institucijomis [[3]](#footnote-3). Šios propagandos tikslas – daryti poveikį Lietuvos gyventojų pasiryžimui ginti šalies nepriklausomybę bei rengimuisi pasipriešinti bet kokiai agresijai. Informacinės grėsmės – kai kurių valstybių ir nevalstybinių subjektų skleidžiama karo propaganda, karo ir neapykantos kurstymas, bandymai iškraipyti istorinę atmintį ir kita nepagrįsta bei klaidinanti prieš Lietuvos Respublikos nacionalinio saugumo interesus nukreipta informacija, kuria skatinamas nepasitikėjimas ir nepasitenkinimas Lietuvos valstybe ir jos institucijomis, demokratine santvarka, krašto gynyba, siekiama stiprinti tautines ir kultūrines takoskyras, silpninti tautinę tapatybę ir pilietiškumą, bandoma diskredituoti Lietuvos narystę NATO, NATO pajėgumus ir įsipareigojimą ginti sąjungininkus, silpninti piliečių ryžtą ginti savo valstybę, taip pat informacinė veikla, kuria siekiama daryti įtaką šalies demokratijos, rinkimų procesams, partinei sistemai ar kuri nukreipta į kitų ES ir NATO valstybių narių visuomenes ir politikos formuotojus, siekiant Lietuvos Respublikai nepalankių sprendimų.
		5. Reikalinga atsižvelgti ir į didėjantį kibernetinių grėsmių pavojų. Kibernetinės grėsmės – veiksmai kibernetinėje erdvėje, kuriais siekiama sutrikdyti ypatingos svarbos informacinių infrastruktūrų funkcionavimą, nacionaliniam saugumui svarbių valstybės institucijų ir ūkio sektorių veiklą, išgauti valstybės ir tarnybos paslaptį sudarančią ar kitą neviešą informaciją, įvykdyti kitas nusikalstamas veikas ir taip pakenkti valstybės ir jos piliečių saugumui [[4]](#footnote-4). Didelę grėsmę Lietuvos, o tuo pačiu ir LŠS informacinėms sistemoms kelia kibernetinis šnipinėjimas bei informacinėse sistemose kaupiamos ar jose laikomos informacijos vagystė. Ne mažesnę grėsmę kelia informacinių sistemų užkrėtimas kenkėjiškomis programomis siekiant įsigauti ar paralyžiuoti strateginių sistemų funkcionavimą bei sutrikdyti valstybinio lygmens sistemų bei paslaugų funkcionavimą. LŠS turi daug aukšto lygio IT ekspertų, kurie privalo būti pajungti kovojant su kibernetinėmis grėsmėmis.
		6. Būtinas pasirengimas remti institucijas valstybės ir tarptautinio lygio ekstremalių situacijų metu. Dėl gamtinių, techninių, ekologinių, socialinių įvykių, užkrečiamųjų ligų protrūkių susidariusios situacijos, galinčios sukelti staigų didelį pavojų ar žalą daugumos šalies gyventojų sveikatai ar gyvybei, aplinkai, sutrikdyti valstybės valdymą ar ypatingos svarbos infrastruktūros funkcionavimą. Tokių situacijų gali daugėti dėl klimato kaitos sukeliamų neigiamų padarinių ir branduolinių incidentų. Nesaugios branduolinės energetikos plėtojimas šalia Lietuvos Respublikos sienų, tarptautinių branduolinės ir radiacinės saugos bei aplinkosaugos reikalavimų nesilaikymas Rusijos Federacijai ir Baltarusijos Respublikai projektuojant, statant ir eksploatuojant branduolinės energetikos objektus ir neatliekant poveikio aplinkai vertinimo bus viena iš Lietuvos grėsmių dar labai ilgą laiką[[5]](#footnote-5). Klimato kaita taip pat lemia ekstremalias gamtines sąlygas, kurios ateityje turės įtakos mažėjantiems Lietuvos natūraliems vandens ištekliams, didins miškų gaisringumą, iššauks kitas technogenines avarijas. Tai galimai kels pavojų ir žalą gyventojų sveikatai ar gyvybei, aplinkai, sutrikdys valstybės valdymą bei ypatingos svarbos infrastruktūros funkcionavimą. Šie faktoriai gali pareikalauti žymaus LŠS indėlio likviduojant padarinius.
		7. LŠS yra grėsmė būti įtrauktai į įvairias provokacijas, susijusias su gilėjančia vertybių krize. Vertybių krizė – tai nepagarba prigimtinėms žmogaus teisėms, krikščioniškųjų vertybių, šeimos instituto, liberalios demokratijos ir pliuralistinės visuomenės nuvertinimas, antihumaniškų, žmogaus gyvybės vertę menkinančių ar neigiančių, kurstančių rasinę, tautinę ar religinę nesantaiką, propaguojančių ar pateisinančių smurtą, prievartą ir genocidą teorijų, religinių doktrinų ir ideologijų plitimas[[6]](#footnote-6).
	2. LŠS vidaus veiklos organizaciniai iššūkiai:
		1. LŠS jaunųjų šaulių skaičiaus bei veiklos mažėjimas. Pastarųjų metų neigiami demografiniai pokyčiai Lietuvos Respublikoje (emigracija, gimstamumo mažėjimas ir mirtingumo augimas) bei Lietuvos švietimo sistemoje vykdomi veiklos optimizavimo pokyčiai (regioninių mokyklų uždarymas, pedagogų etatinio apmokėjimo bei Neformalaus vaikų švietimo organizavimo pokyčiai) turi tiesioginės įtakos LŠS vykdomai jaunųjų šaulių veiklai. LŠS susiduria su dideliu iššūkiu rasti motyvuotų pedagogų, kurie organizuotų jaunųjų šaulių būrelių veiklas bendrojo lavinimo mokyklose ar gimnazijose. Be to, mažėja valstybės finansavimas pilietinio patriotinio ugdymo neformaliajam švietimui.
		2. Sparti LŠS plėtra. Per pastaruosius trejus metus LŠS aktyvių suaugusių narių skaičius patrigubėjo. Be to, didėja iniciatyvių, veiklių bei įvairius projektus organizuojančių šaulių. Tai turi teigiamos įtakos LŠS matomumui ir žinomumui visuomenėje. Tačiau didėjant veiklų spektrui ir jų intensyvumui, LŠS susiduria su materialinių, žmogiškųjų resursų trūkumu. Tai gali neigiamai paveikti šaulių ryžtą, pasirengimą gerinti LŠS veiklos kokybę bei skleisti šauliškumą Lietuvos visuomenėje.
		3. Šiuo metu didžioji dalis LŠS disponuojamo ilgalaikio turto yra gauta panaudai iš LR Vyriausybės keleriems metams, o nuosavas LŠS nekilnojamas turtas yra kritinės būklės. Todėl būtini esminiai ir kardinalūs sprendimai situacijai pakeisti. Reikalinga inicijuoti ilgalaikės LŠS nekilnojamojo turto atnaujinimo ir disponavimo juo strategijos parengimą bei gauti LŠS Centro valdybos pritarimą parengtai strategijai įgyvendinti.
		4. LŠS narių rengimui būtinos infrastruktūros trūkumas. Daugėjant LŠS narių ir intensyvėjant šaulių kariniam bei pilietinio pasipriešinimo rengimui, didėja ir infrastruktūros poreikis šaulių veiklai. Lietuvos kariuomenėje (toliau – LK) žymiai padaugėjus karinio rengimo užsiėmimų bei bendrų LK ir NATO sąjungininkų pratybų, išaugo LK poligonų užimtumas, todėl karinių teritorijų ir poligonų prieinamumas LŠS ženkliai sumažėjo.
		5. LŠS nario mokesčio surinkimas. LŠS yra dalinai valstybės remiama asociacija, todėl LŠS nario mokestis yra vienas iš LŠS veiklos finansavimo išteklių. Nario mokesčio surinkimas ypač aktualus LŠS plečiantis ir intensyvinant savo veiklą. Reikalinga nuolat tobulinti nario mokesčio surinkimo kontrolės ir mechanizmo įstatyminę bazę, LŠS narių informavimo sistemą.

**III SKYRIUS**

**LŠS TIKSLAI**

1. Įgyvendinant Nacionalinio saugumo pagrindų įstatyme nurodytus nacionalinio saugumo bei gynybos prioritetus ir LŠS įstatyme numatytą LŠS tikslą, yra formuluojami šie tikslai:
	1. Šalies gynybinio potencialo stiprinimas.
	2. Pilietiškumo ugdymas siekiant prisidėti prie pilietinės visuomenės kūrimo Lietuvoje.
	3. LŠS veiklos kokybės gerinimas.
	4. Šauliškumo puoselėjimas ir sklaida visuomenėje.

**IV SKYRIUS**

**LŠS TIKSLŲ ĮGYVENDINIMO PRINCIPAI**

1. LŠS tikslai ir jų įgyvendinimo būdai priklauso nuo šių esminių valstybės nacionalinio saugumo užtikrinimo bei LŠS pamatinių veiklos organizavimo principų:
	1. Lietuvos gynyba yra Lietuvos Respublikos piliečių teisė ir pareiga. Valstybės gynybos visuotinumas įgalina kiekvieną pilietį ir visą tautą priešintis agresoriui, okupantui ar bet kam, kuris prievarta kėsinasi į Lietuvos Respublikos nepriklausomybę, teritorijos vientisumą ir konstitucinę santvarką. Šalies gynyba vykdoma organizuojant ginkluotą gynybą ar nesmurtinį piliečių pasipriešinimą tam panaudojant visus valstybės išteklius bei resursus.
	2. Šauliškumas. LŠS šauliškumo principas paremtas pilietiškumu ir savanoryste. LŠS nariu gali būti bet kuris Lietuvos Respublikos pilietis, nepriklausomai nuo lyties, tautybės, rasės, negalios, socialinės padėties, religijos ar įsitikinimų, jei tik jos neprieštarauja Lietuvos Respublikos Konstitucijai. Kiekvienas šaulys, būdamas aktyviu visuomenės nariu, savanoriškai rodo iniciatyvą, prisiima daugiau įsipareigojimų nei įpareigoja įstatymai, kritiškai vertina informaciją ir sąmoningai pasirenka sprendimus, nebijo kritikos, atvirai reiškia nuomonę bei suvokia tolerancijos kitam asmeniui svarbą.
	3. Masiškumas. LŠS skaitlingumas yra vienas iš pagrindinių agresoriaus atgrasymo ir Lietuvos nacionalinio saugumo bei gynybos (ginkluoto ir pilietinio pasipriešinimo) elementų bei faktorių. Be to, LŠS masiškumas įgalina LŠS teikti pagalbą valstybės, savivaldybių institucijoms bei įstaigoms LŠS įstatymo nustatytais atvejais ir tvarka.
	4. Lankstumas atlikti šaulišką tarnybą. LŠS išsiskiria lankstumu ir universalumu atlikti šauliškas pareigas bei tarnybą. Šauliai, gebantys ir norintys vykdyti šalies gynybą kinetinėmis priemonėmis, gali įsijungti į kovinius ar į ginkluoto pasipriešinimo būrius. Šauliai, kurie dėl sveikatos apribojimų, religinių ar asmeninių įsitikinimų bei kitų priežasčių nesirenka ginkluotos šauliškos tarnybos, pareigas gali atlikti įsijungdami į edukacines, socialines kultūrines, labdaringas ar į pilietinio pasipriešinimo šauliškas veiklas.
	5. Patikimumas. LŠS yra valstybės remiama asociacija, todėl suvokia pareigą bei prievolę visomis išgalėmis prisidėti prie šalies saugumo stiprinimo bei būti lygiaverte partnere valstybinėms institucijoms užtikrinant pagalbą ir paramą nepaprastųjų, ekstremaliųjų situacijų ar karo padėties metu. Todėl LŠS veikla organizuojama numatytoms remiančiosioms funkcijoms įgyvendinti.

**V SKYRIUS**

**LŠS TIKSLŲ ĮGYVENDINIMO BŪDAI**

1. Vadovaudamasi LŠS įstatyme numatytomis užduotimis bei siekdama užtikrinti LŠS tikslų įgyvendinimą, LŠS turi organizuoti ir vykdyti veiklą šiais būdais:
	1. Šalies gynybinio potencialo stiprinimas. Šiuo tikslu siekiama dviejų vienas kitą papildančių tikslų: atgrasymo elemento bei pagalbinių gynybinių pajėgumų suformavimo. Tikslo sėkmę gali užtikrinti skaitlingas LŠS suaugusių (pilnamečių) šaulių karinis parengimas, kuris įgalintų šaulius kartu su LK vykdyti ginkluotą valstybės gynybą ir pilietinį pasipriešinimą bei šauliai būtų pasirengę, įvedus karo padėtį, padėti karo komendantams įgyvendinti jų funkcijas, užtikrindami viešąją tvarką ir civilinę saugą. Sėkmei pasiekti yra būtina:
		1. Kiekvienoje rinktinėje suformuoti kovinius būrius, kurie LŠS įgiję individualų karinį parengimą būtų priskirti LK padaliniams vykdyti kolektyvinį karinį rengimą ir tiesiogines gynybines užduotis.
		2. Kiekvienoje rinktinėje formuoti šaulių kovinius asmenų ir jų organizacijų ginkluoto pasipriešinimo vienetus, gebančius kartu su įstaigomis prie VRM (Policijos departamentu, Priešgaisrinės apsaugos ir gelbėjimo departamentu, Valstybės sienos apsaugos tarnyba, Viešojo saugumo tarnyba), įvedus karo padėtį Lietuvoje (ar atskiroje jos dalyje), padėti savivaldybių administracijos direktoriams ir karo komendantams vykdyti jų funkcijas, užtikrinant viešąją tvarką, civilinę saugą, saugant valstybinės svarbos objektus ar įgyvendinant mobilizacijos sistemos uždavinius.
		3. Rengti šaulius valstybės ginkluotai gynybai visoje LR teritorijoje. Plėtojant karinį šaulių rengimą LŠS padaliniuose rengti šaulius specialistus: paramedikus (šauliai gelbėtojai), taikliuosius šaulius, inžinierius, IT ir kitus specialistus.
		4. Rengti šaulius visuotiniam pilietiniam (neginkluotam) pasipriešinimui. Ugdyti šaulių ir LR piliečių valią ir gebėjimą visapusiškai priešintis agresoriui. Gerai parengti, motyvuoti šauliai, gebantys organizuoti, koordinuoti ir įgyvendinti visapusišką pilietinį pasipriešinimą, yra papildomas atgrasymo elementas, leisiantis potencialiam agresoriui suprasti, kad užpuolimo atveju jis susidurs su visos tautos pasipriešinimu.
		5. Kiekvienoje rinktinėje įkurti šaulių vienetus, kurie koncentruotųsi į informacinės kovos ir kibernetinio saugumo užduočių vykdymą bendradarbiaujant su LK ar savarankiškai LŠS lygmeniu.
		6. Prisidėti prie karo tarnybos populiarinimo, organizuojant jaunųjų šaulių supažindinimą su karo ir kitų statutinių tarnybų profesine veikla, galimybėmis. Bendradarbiauti su Generolo Jono Žemaičio Lietuvos karo akademija skatinant jaunuosius šaulius bei Lietuvos jaunimą pasirinkti karininko profesiją.
	2. Pilietiškumo ir patriotiškumo ugdymas siekiant prisidėti prie pilietinės visuomenės kūrimo Lietuvoje. LŠS yra jungiamoji grandis tarp Lietuvos visuomenės ir LK. Ši aplinkybė sudaro sąlygas LŠS imtis iniciatyvos šviečiant visuomenę, pristatant įvairias galimybes prisidėti prie šalies ir visuomenės gerovės kūrimo bei Lietuvos nacionalinio saugumo užtikrinimo ir puoselėjimo. Be to, LŠS vienas iš pagrindinių prioritetų yra jaunųjų šaulių pilietinis ugdymas bei bendradarbiavimas su kitomis jaunimo organizacijomis tautinio, pilietinio ir patriotinio ugdymo klausimais. Tikslui pasiekti būtina:
		1. Kasmet organizuoti tarptautinę saugumo konferenciją, skirtą šviesti Lietuvos visuomenę dėl kiekvieno piliečio galimybių prisidėti prie šalies saugumo stiprinimo, visuotinės gerovės kūrimo, socialinio aktyvumo ir komunikavimo būtinumo bei savanorystės.
		2. Bendradarbiaujant su ugdymo įstaigomis, aktyviai prisidėti ir teikti pagalbą Krašto apsaugos sistemos, VRM, Švietimo, mokslo ir sporto ministerijos (toliau – ŠMSM), kitų valstybės ir savivaldybių institucijoms ir įstaigoms organizuojant valstybines šventes ar Lietuvai svarbių ir įsimintinų įvykių paminėjimus, pristatant LŠS kaip pilietiškumo ir patriotiškumo pavyzdį.
		3. Bendradarbiaujant su ugdymo įstaigomis, parengti ir įgyvendinti Jaunųjų šaulių mentorystės programą. Mentorystės programos pagrindas – jaunųjų šaulių kompetencijos ir gebėjimų ugdymas suaugusių šaulių asmeniniu pavyzdžiu, konsultacijomis bei patarimais. Šios programos pagrindinis tikslas – kad kuo daugiau jaunųjų šaulių, sulaukusių pilnametystės, prisiektų LR ir tęstų šaulišką veiklą.
		4. Bendradarbiaujant su ugdymo įstaigomis, tobulinti ir plėsti jaunųjų šaulių ugdymą. Atnaujinus Jaunųjų šaulių pilietiškumo ir patriotiškumo ugdymo programą, ugdyti socialiai atsakingą, tolerantišką ir iniciatyvų Lietuvos jaunimą, kuris suvoktų sveikos mitybos ir gyvensenos bei sporto privalumus. Organizuojant jaunųjų šaulių parengiamąsias ir vasaros stovyklas, ugdyti asmeninę jaunųjų šaulių iniciatyvą, komunikabilumą ir lyderystės savybes.
		5. Aktyvinti jaunųjų šaulių tarybų veiklą, siekiant žymesnių jaunųjų šaulių pastangų ir įtakos modernizuojant LŠS veiklą bei atnaujinant ir tobulinant jaunųjų šaulių rengimo koncepciją.
		6. Kiekvienoje rinktinėje, bendradarbiaujant su ugdymo įstaigomis, sudaryti sąlygas į LŠS veiklas įtraukti vaikus, moksleivius ir jaunimą iš socialiai jautrių šeimų ir tautinių bendrijų, siekiant didinti LŠS indėlį į šių vaikų užimtumą, pilietinį ir patriotinį švietimą bei ugdymą, bendruomeniško požiūrio formavimą.
		7. Aktyvinti ir remti LŠS klubų veiklą. Palaikyti V. Putvinskio–Pūtvio klubo ir šaulių studentų korporacijos „Saja“ iniciatyvas pritraukiant naujus narius bei puoselėjant LŠS tradicijas, istorinę atmintį, pilietinį ir kultūrinį šaulių ir plačiosios visuomenės sąmoningumą.
	3. LŠS veiklos kokybės gerinimas. Šio tikslo pagrindinis siekinys yra gerinti LŠS veiklos bei resursų administravimą. LŠS veiklos kokybės gerinimui didelės įtakos turi LŠS turimi finansiniai ir materialiniai resursai. Todėl šio tikslo sėkmė ir rezultatai yra siejami su LŠS štabo bei rinktinių vadovybių veiklos organizavimo bei administravimo kokybe ir LŠS materialinės bazės plėtra. Šiems rezultatams pasiekti yra būtina:
		1. Galutinai įdiegti LŠS personalo ir narių apskaitos administravimo informacinę sistemą bei inicijuoti dokumentų valdymo sistemos įdiegimą. Šios platformos įgalintų automatizuotą kandidatuojančių į LŠS narius paraiškų, narių anketų bei personalo duomenų tvarkymą, leistų rinktinėse bei centralizuotai koordinuoti ir kontroliuoti šaulių karinio rengimo, pilietinio pasipriešinimo laimėjimus bei privalomų reikalavimų laikymąsi, užtikrintų savalaikį Ginklo šaulio tarnybai įgūdžių atnaujinimo organizavimą, operatyvų informacijos tarp rinktinių pasidalinimą bei modernų dokumentų valdymą LŠS.
		2. Didinti LŠS materialinę nepriklausomybę. LŠS štabo bei rinktinių pastangomis formuoti materialinę bazę LŠS veikloms užtikrinti. Siekis, kad kiekviena rinktinė gebėtų išskleisti lauko stovyklą ne mažiau kaip 100 šaulių su gyvensenos ciklo užtikrinimu (maitinimu, minimaliais higienos reikalavimais).
		3. Organizuoti modernios ginkluotės ir įrangos įsigijimą. Prioritetas – LŠS kovinių šaulių, taikliųjų šaulių ginkluotė bei ekipuotė.
		4. Tęsti palaipsninį administracinio transporto atnaujinimą. Tai sudarytų sąlygas ir gebėjimą organizuotai perdislokuoti didžiąją dalį reikalingo materialinio turto į pratybų, užsiėmimų ar jaunųjų šaulių stovyklaviečių rajonus.
		5. Inicijuoti LŠS mokymo centro su instruktoriais specialistais steigimą, orientuojantis į skyrių, būrių vadų, kulkosvaidininkų, taikliųjų šaulių ir kt. parengimą ir siekiant užtikrinti LŠS mokymo centro mobilių mokomųjų komandų atvykimą į atskiras rinktines bei LŠS instruktorių parengimą.
	4. Šauliškumo puoselėjimas ir sklaida visuomenėje. Šauliškumo puoselėjimas ir sklaida labiausiai orientuotas į pagrindinių šauliškumo principų – patriotiškumo ir savanorystės – bei kertinių LŠS ideologinių vertybių pristatymą plačiajai Lietuvos visuomenei, taip pat skatinimą neabejingiems visuomenės nariams prisijunti prie LŠS veiklų ir projektų. Šio tikslo įgyvendinimo sėkmė yra tiesiogiai susijusi ir su visų kitų LŠS tikslų rezultatais. Pradedant LŠS įvaizdžiu visuomenėje, visuomenės ir valstybės veikėjų parama vykdomai LŠS veiklai, jos siekiams, skiriamais finansiniais asignavimais ir baigiant LŠS naujų narių pritraukimu, šaulių įtraukimu į savanorystę bei šaulių moraliniu pasitenkinimu ir stiprybe. Norint pasiekti šį tikslą, būtina:
		1. Parengti ilgalaikę LŠS komunikacijos strategiją bei koncepciją. Bus siekiama, kad komunikacijos strategija apimtų ne mažiau nei 3–5 metus, numatytų tikslines auditorijas, komunikacijos kryptis ir vientisos bei sistemingos komunikacijos užtikrinimą. LŠS komunikacijos koncepcijoje bus detalizuojamos atsakomybės bei LŠS komunikavimo ir šauliškų veiklų viešinimo temos bei žinutės, taip užtikrinant vientisą, sistemingą ir proaktyvų LŠS komunikavimą su visuomene, sklandų bendradarbiavimą su žiniasklaida.
		2. Plėsti ir didinti agitacinių, informacinių leidinių bei mokomosios medžiagos leidybą ir šių leidinių bei medžiagos skelbimą socialinėje komunikavimo erdvėje, siekiant kuo aktyviau praktiškai pristatyti šauliškumo principus ir vertybes jauniesiems šauliams, moksleiviams, kitai visuomenės daliai, skatinant narystę LŠS ir dalyvavimą LŠS veikloje.
		3. Būtina plėsti LŠS dalyvavimą ir didinti LŠS įtaką bendradarbiaujant su kitomis nevyriausybinėmis organizacijomis, partneriais – skautais ir ateitininkais – bei dalyvaujant Lietuvos jaunimo organizacijų taryboje (LiJOT).
		4. Skatinti šaulių dalyvavimą istorinių įvykių ir Lietuvai svarbių asmenų paminėjimo renginiuose su šauliška uniforma bei LŠS atributika.
		5. Plėsti ir intensyvinti bendradarbiavimą su LŠS išeivijoje. LŠS privalo išlaikyti ryšį su LŠS išeivijoje, kviesdama jų narius atvykti į Lietuvą, dalyvauti LŠS organizuojamuose renginiuose, karinio rengimo pratybose, kviesti prisidėti prie Lietuvos visuomenės švietimo, taip pat kviesti jų vaikus ir anūkus dalyvauti LŠS jaunųjų šaulių stovyklose taip palaikant lietuvišką identitetą bei sudarant sąlygas LŠS jauniesiems šauliams įgyti įvairios naudingos patirties ir žinių.
		6. Skatinti lietuvius emigrantus, nuolat gyvenančius kitose šalyse, kurti LŠS paramos padalinius ir taip išlaikyti ryšį su Lietuva bei remtis LŠS ideologija išlaikant lietuviškumą.
		7. Parengti ilgalaikę LŠS sveikos gyvensenos ir sporto propagavimo koncepciją bei ją integruoti į Jaunųjų šaulių ugdymą.
		8. Tęsti LŠS žurnalo „Trimitas“ leidybą bei siekti didinti straipsnių skaičių ir įvairovę žurnale. Ypač skatinti rinktinių atstovus publikuoti straipsnius ir viešinti savo veiklą.
		9. Kiekvienoje rinktinėje užtikrinti rinktinės šaulių dalyvavimo viešuosiuose renginiuose ir LŠS veikloje viešinimą, suderintą su LŠS štabo viešųjų ryšių specialistu.

**VI SKYRIUS**

**BAIGIAMOSIOS NUOSTATOS**

1. LŠS strategija sudaroma trejų metų laikotarpiui ir tvirtinama LŠS suvažiavime bei derinama su krašto apsaugos ministru. LŠS strategija gali būti tikslinama kasmet pritarus LŠS suvažiavimui.
1. Grėsmių nacionaliniam saugumui vertinimas 2020. AOTD prie KAM ir LR VSD, Vilnius, 2020. [↑](#footnote-ref-1)
2. Lietuvos Respublikos Seimas. Nutarimas „Dėl Lietuvos Respublikos Seimo 2002 m. gegužės 28 d. nutarimo Nr. IX-907 „Dėl nacionalinio saugumo strategijos patvirtinimo“ pakeitimo“ 2017 m. sausio 17 d. Nr. XIII-202 Vilnius [↑](#footnote-ref-2)
3. Rytų Europos studijų centras. „Rusijos propaganda: analizė, įvertinimas, rekomendacijos“ iwww.eesc.lt. [↑](#footnote-ref-3)
4. Lietuvos Respublikos Seimas. Nutarimas „Dėl Lietuvos Respublikos Seimo 2002 m. gegužės 28 d. nutarimo Nr. IX-907 „Dėl nacionalinio saugumo strategijos patvirtinimo“ pakeitimo“ 2017 m. sausio 17 d. nr. XIII-202 Vilnius [↑](#footnote-ref-4)
5. Lietuvos Respublikos Seimas. Nutarimas „Dėl Lietuvos Respublikos Seimo 2002 m. gegužės 28 d. nutarimo Nr. IX-907 „Dėl nacionalinio saugumo strategijos patvirtinimo“ pakeitimo“ 2017 m. sausio 17 d. nr. XIII-202 Vilnius [↑](#footnote-ref-5)
6. Lietuvos Respublikos Seimas. Nutarimas „Dėl Lietuvos Respublikos Seimo 2002 m. gegužės 28 d. nutarimo Nr. IX-907 „Dėl nacionalinio saugumo strategijos patvirtinimo“ pakeitimo“ 2017 m. sausio 17 d. nr. XIII-202 Vilnius [↑](#footnote-ref-6)